Liggaam van kleuter in puttoilet gevind(Foto: Verskaf) ŉ Driejarige seun wat Sondag as vermis aangemeld is, se liggaam is Maandag in ŉ puttoilet in die Tshino Ndiitwani-nedersetting in die Vhembe-distrik in Limpopo gevind. Volgens kol. Malesela Ledwaba, polisiewoordvoerder, het die kleuter se oom hom Sondag tussen 07:30 en 08:30 die laaste keer gesien. “Die polisie se soek-en-reddingseenheid, die honde-eenheid en nooddienste is ontbied en het ŉ soektog na die kleuter op sy oom se erf geloods,” sê Ledwaba. “Een van die polisiehonde het in die nabyheid van die puttoilet gereageer, waarna polisielede begin het om in die puttoilet te grawe nadat hulle toetse gedoen het om vas te stel wat daarin kan wees. Die kleuter se liggaam is daarna in die puttoilet gevind en is aan die plaaslike polisie oorhandig.” Lt.genl. Thembi Hadebe, provinsiale polisiekommissaris in Limpopo, het ŉ beroep op ouers gedoen om versigtig te wees en hul kinders met ŉ valkoog dop te hou. (Foto: Verskaf) (Foto: Verskaf)